[pic] | KOMISIJA EVROPSKIH SKUPNOSTI |

Bruselj, 14.9.2005

KOM(2005) 431 končno

SPOROČILO KOMISIJE SVETU, EVROPSKEMU PARLAMENTU, EVROPSKEMU EKONOMSKO-SOCIALNEMU ODBORU IN ODBORU REGIJ

Drugo sporočilo o varnosti vozil (eSafety) ZAGOTOVITEV SISTEMA ZA KLIC SILI (ECALL) DRžAVLJANOM

SPOROČILO KOMISIJE SVETU, EVROPSKEMU PARLAMENTU, EVROPSKEMU EKONOMSKO-SOCIALNEMU ODBORU IN ODBORU REGIJ

Drugo sporočilo o varnosti vozil (eSafety) ZAGOTOVITEV SISTEMA ZA KLIC SILI (ECALL) DRžAVLJANOM

1. UVOD

V sporočilu i2010 – Evropska informacijska družba za rast in zaposlovanje Komisija predstavlja svojo strategijo za informacijsko družbo do leta 2010. Pobuda i2010 priznava pomembnost prometnega sektorja, ki predstavlja 10 % evropskega BDP in zaposlitev, ter pomen sektorja raziskav informacijske in komunikacijske tehnologije ter razvoja. Varen in učinkovit promet ter mobilnostne storitve so bistvene za dosego lizbonskih ciljev glede rasti in delovnih mest.

Za pomoč pri napredku za dosego teh ciljev bo Komisija uporabila vse svoje instrumente – regulativna orodja na področju telekomunikacij, sredstva za raziskave in politične pobude. V ta namen bo Komisija dala pomembno pobudo “Inteligentni avtomobil“ kot del strategije i2010 [1].

To sporočilo, ki obravnava nujne in praktične ukrepe, potrebne za uvedbo sistema eCall, vseevropskega avtomobilskega klica v sili , je prvi korak v okviru pobude inteligentni avtomobil[2].

Povečana varnost v cestnem prometu je človeška in gospodarska nujnost. Leta 2004 je bilo število smrtnih žrtev v cestnem prometu v 25 državah članicah Evropske unije 43.000. Brez nujnih ukrepov pogumnega cilja zmanjšati število na 25.000 smrtnih žrtev v cestnem prometu do leta 2010[3] ne bo mogoče doseči. Evropske ceste bodo še vedno zahtevale visok krvni davek in nepopisno človeško trpljenje. Stroški za naš sistem zdravstvenega varstva bodo ostali ogromni in naša gospodarstva bodo obremenjena zaradi manjše produktivnosti in obsežne materialne škode.

Tehnologije, ki lahko rešujejo življenja in zmanjšajo resnost poškodb, obstajajo že danes. V prvem sporočilu o varnosti vozil (eSafety)[4] je Komisija predlagala ukrepe za razvoj in namestitev inteligentnih sistemov za varnost vozil , ki temeljijo na sodobnih informacijskih in komunikacijskih tehnologijah. Ti sistemi lahko preprečijo nesreče, ublažijo posledice in pomagajo pri reševanju, kadar se nesreče zgodijo.

Od sprejetja prvega sporočila o varnosti vozil (eSafety) je bil dosežen znaten napredek in veliko tehnologij o varnosti vozil (eSafety), sistemov in storitev je pripravljenih za uvedbo. En tak sistem je vseevropski avtomobilski klic v sili, eCall .

Ob nesreči bo naprava eCall v avtomobilu posredovala klic v sili, ki ga samodejno sprejme najbližja služba za ukrepanje ob nesrečah. Lahko se sproži ročno, vendar ga bo ob težki nesreči avtomobil poslal samodejno. Lastnost sistema eCall, ki rešuje življenja, je zagotovitev natančne informacije o kraju nesreče: službe za ukrepanje ob nesrečah so obveščene takoj in vedo natančno, kam morajo iti. To je razlog za občutno zmanjšanje časa reševanja.

Obsežna uvedba sistema eCall je prednostni cilj pobude o varnosti vozil (eSafety). Interesne skupine sodelujejo od leta 2002 in so razvile izvedbeni načrt za eCall. Vendar bi lahko brez nujnih ukrepov držav članic namestitev sistema eCall precej zamujala .

2. za storitev vseevropskega avtomobilskega klica v sili (eCall)

Glavno priporočilo prvega sporočila o varnosti vozil (eSafety) je bilo uvesti usklajeno storitev vseevropskega avtomobilskega klica v sili (eCall) , ki temelji na enotni evropski številki klica v sili 112.

Zdravstvena pomoč je potrebna v več kakor 1,7 milijona nesreč v Evropi letno, v še številnejših primerih pa so potrebne druge vrste pomoči. Po nesreči so ljudje v avtomobilu lahko v stanju šoka, ne vedo, kje so in tega niso zmožni sporočiti ali uporabiti prenosnega telefona. V vseh teh primerih pomaga sistem eCall: občutno lahko skrajša čas ukrepanja ob nesreči, rešuje življenja in zmanjša resnost poškodb. Ob izvajanju bodo socialno-ekonomske koristi sistema eCall ogromne.

Dosežen je bil znaten napredek v smeri popolne uvedbe sistema eCall. Upravljalna skupina eCall Driving Group, ki je bila ustanovljena zato, da predvidi izvajanje, je za ciljno leto popolne uvedbe določila leto 2009 .

Vendar je za vzpostavitev celotne verige za ukrepanje ob nesrečah za potrebe sistema eCall potrebno sodelovanje več organov. To sodelovanje je počasno in ga v mnogih državah članicah sploh ni. Priznava se potreba po posodobitvi služb za ukrepanje ob nesrečah, vendar se to ne izvaja zaradi pomanjkanja sredstev ali zapletene organizacije.

Komisija močno poziva nacionalne vlade in regionalne oblasti k ukrepanju in naložbam v potrebno infrastrukturo za nujno oskrbo pri sistemu eCall z namenom uvedbe celotne vseevropske storitve leta 2009.

2.1 eCall: Kako deluje?

Avtomobilski sistem eCall je klic v sili, ki ga ročno sprožijo potniki v vozilu ali pa se samodejno sproži po nesreči z aktivacijo senzorjev, vgrajenih v vozilo. Z aktivacijo vgrajene avtomobilske naprave eCall se sproži klic v sili in pošlje zvok ter podatke neposredno najbližjim službam za ukrepanje ob nesrečah (običajno najbližji telefonski centrali za javno varnost, ki spremlja klice v sili 112 ), glej sliko 1. Glasovni klic potnikom v vozilu omogoči, da komunicirajo z usposobljenim operaterjem za eCall. Hkrati bo operaterju za eCall, ki bo prejel glasovni klic, poslan minimalen sklop podatkov .

Minimalen sklop podatkov zajema podatke o nesreči, vključno s časom, natančno lokacijo, identifikacijo vozila, statusom eCall (najmanj navedbo, ali je bil sistem eCall sprožen ročno ali samodejno) in podatkom o možnemu ponudniku storitve.

2.2 Zakaj potrebujemo eCall?

V skladu z rezultati analize, izvedene v okviru projekta E-MERGE[5], ki ga je financirala Evropska komisija, bo sistem eCall, ki sporoča točen kraj nesreče v telefonsko centralo za javno varnost in službe za ukrepanje ob nesrečah, omogočil skrajšanje časa ukrepanja ob nesreči za okoli 50 % na podeželju in do 40 % v mestih . Kadar imajo hudo poškodovani ljudje dostop do zdravstvene oskrbe kmalu po nesreči, se stopnja smrtnosti in resnost travme zaradi poškodb lahko znatno zmanjša. To je poznano kot zlata pravila prve ure pri nezgodni medicini.

[pic] Slika 1: Način delovanja sistema eCall

Ocene stroškov in koristi za eCall, izvedene v okviru projekta E-MERGE in študije SEiSS[6] kažejo, da se v EU-25 lahko reši do 2500 življenj na leto in do 15 % zmanjša resnost poškodb . Te ocene so temeljile na podatkovni zbirki nesreč CARE[7] iz leta 2002.

Prometne nesreče povzročijo tudi zastoje in morebitne sekundarne nesreče. Zaradi krajšega časa reševanja lahko sistem eCall zmanjša zastoje. Zgoraj navedene študije kažejo, da to zmanjšanje lahko doseže 20 %. Poleg tega so lahko drugi udeleženci v prometu hitreje obveščeni o nesreči.

Glede skupnega vpliva sistema eCall so po oceni študije SEiSS predvideni letni prihranki stroškov nesreč do 22 milijard EUR in letni prihranki pri stroških zaradi zastojev do 4 milijarde EUR, kar pomeni skupne letne koristi do 26 milijard EUR . V primerjavi s temi koristmi so naložbe, ki so potrebne, razmeroma majhne, in sicer 150 EUR na vozilo in do 50.000 EUR za nadgradnjo telefonske centrale za javno varnost[8]. Na podlagi te prvotne naložbe v posamezne telefonske centrale za javno varnost in dodatnih stroškov za usposabljanje njihovega osebja ter zagotovitve zadostne jezikovne usposobljenosti znesejo skupni letni stroški do 4550 milijonov EUR v EU 25, kar vključuje tudi avtomobilske sisteme. Za izračun tega zneska je bilo ocenjeno število potrebnih telefonskih central za javno varnost v EU 25 povprečno ena telefonska centrala za javno varnost, ki ima 60 uslužbencev, na 31.000 prebivalcev.

Zgoraj navedene številke kažejo precej ugodno razmerje med koristmi in stroški za sistem eCall. Tudi z nižjo ocenjeno stopnjo uspešnosti in višjimi stroški razmerje med koristmi in stroški ostaja pozitivno, kar potrjuje trdnost naložb v storitve sistema eCall.

2.3 Zakaj sistem eCall uporablja številko 112?

Cilj projekta eCall je izvajati vseevropsko storitev za ukrepanje ob nesrečah, ki jo lahko uporabljajo vsa vozila v Evropi , ne glede na njihovo znamko, državo registracije in njihovo lokacijo. Evropejci vedno pogosteje potujejo v tujino s svojimi avtomobili in zato je vseevropska interoperabilna storitev osnovni pogoj za eCall.

Enotno evropsko številko klica v sili 112 je za omogočanje te vrste storitve za klice v sili uvedla Odločba Sveta leta 1991[9]. Klici na to številko so usmerjeni na najbližjo telefonsko centralo za javno varnost v različnih evropskih državah. Klici so brezplačni iz katerega koli telefona in imajo običajno prednostno povezavo.

Od 180 milijonov klicev službam za ukrepanje ob nesrečah na leto je vedno več opravljenih po mobilnih telefonih (trenutno 60–70 %). Pri okoli 15 % teh klicev njihove lokacije ni mogoče natančno določiti , kar povzroči znatne zamude pri zagotavljanju pomoči in celo nezmožnost, da bi jo omogočili.

Direktiva o univerzalnih storitvah, sprejeta leta 2002[10], določa obveznost, da operaterji javnega omrežja določijo lokacijo klicalca za vse klice , kolikor je to tehnično izvedljivo za službe za ukrepanje ob nesrečah[11]. Klici na številko 112 z informacijo o lokaciji so poznani kot klici E112.

Uporaba zmogljivosti določitve lokacije za obdelavo klicev E112 v telefonskih centralah za javno varnost tudi koristi sistemu eCall. Po teh naložbah so stroški nadgradnje telefonskih central za javno varnost do ravni eCall ocenjeni kot sorazmerno majhni. Uporaba številke 112 omogoča vzpostavitev storitve sistema eCall, ki je resnično vseevropska in temelji na sprejetih direktivah s sorazmerno majhnimi naložbami.

Direktiva o zasebnosti in elektronskih komunikacijah[12] vsebuje določbe za varstvo osebnih podatkov in zasebnosti pri elektronskih komunikacijah. Vendar se v primeru dejanske nevarnosti šteje, da ima potreba po pomoči prednost pred potrebo po zasebnosti. Direktiva zato omogoča obdelavo informacij o lokaciji in drugih osebnih podatkov organizacijam, ki se ukvarjajo s klici v sili.

2.4 Načrt za popolno uvedbo do leta 2009

Upravljalna skupina eCall Driving Group je bila ustanovljena, da izdela okvirno zgradbo in poslovni model za sistem eCall in opredeli vloge za javne in zasebne interesne skupine. Te vključujejo države članice, Komisijo, telekomunikacijske operaterje, operaterje telefonskih central za javno varnost, proizvajalce vozil, dobavitelje opreme, upravljavce avtocest, avtomobilske klube, zavarovalniški sektor in ponudnike storitev.

Upravljalna skupina e-call Driving group je sestavila Memorandum o soglasju[13] za izvajanje sistema eCall . Cilj Memoranduma o soglasju je zagotoviti, da bo sistem eCall deloval v vsaki državi članici EU. Memorandum o soglasju zavezuje interesne skupine k skupnemu izvajanju sistema eCall na podlagi skupnih odobrenih specifikacij zgradbe in vmesnika, vključno z minimalnim sklopom podatkov. Memorandum o soglasju so Evropska komisija, Evropsko združenje proizvajalcev avtomobilov (ACEA) v imenu avtomobilske industrije in večsektorsko partnerstvo ERTICO v imenu svojih partnerjev podpisali avgusta 2004. Memorandum o soglasju ima zdaj več kakor 50 podpisnikov.

Partnerji pri varnosti vozil (eSafety) so se strinjali z načrtom za uvedbo sistema eCall , ki je prikazan na sliki 2. Glavne faze so:

a) strinjanje z načrtom uvedbe sistema eCall, poslovnim modelom in standardi do konca leta 2005

b) popolna specifikacija avtomobilskega sistema eCall in začetek njegovega razvijanja do sredine leta 2006

c) obsežni preskusi na terenu s prvimi uporabniki leta 2007

d) uvedba sistema eCall, ki bo standardna oprema v vseh vozilih, ki vstopajo na trg po septembru 2009.

Za zagotovitev delovanja tehnologije sistema eCall bodo službe za ukrepanje ob nesrečah v državah članicah EU morale opremiti ali nadgraditi svoje telefonske centrale za javno varnost, da bodo primerne za obdelavo poročil sistema eCall o lokaciji najkasneje do konca leta 2007.

[pic]

Slika 2: Načrt za uvedbo sistema eCall

3. Ukrepi za zagotovitev sistema eCall DRžAVLJANOM DO 2009

Z zavezo interesnih skupin industrije in javnega sektorja lahko sistem eCall postane resničnost. Industrija je pripravljena opremiti z napravami sistema eCall vsa nova vozila najprej pri modelih, ki bodo dani na trg po septembru 2009. Vendar brez popolne obveze držav članic avtomobilska industrija ne bo izvedla naložb. Vse interesne skupine morajo sodelovati pri spodbujanju sistema eCall na državnih in mednarodnih forumih, zlasti forumu eSafety.

3.1 Ukrepi držav članic

Države članice morajo podpisati Memorandum o soglasju za sistem eCall Države članice morajo na ustrezni ravni nemudoma podpisati Memorandum o soglasju za sistem eCall in se obvezati, da bodo izvajale vseevropski sistem eCall. Memorandum o soglasju ima zdaj več kakor 50 podpisnikov izmed interesnih skupin, vendar sta podpisnici samo dve državi članici (Finska in Švedska) ter Švica. Zaradi premajhnega števila podpisnikov, zlasti iz držav članic, obstaja tveganje za zamudo pri uveljavitvi sistema eCall in manjšo podporo industrije. Države članice morajo spodbujati uporabo številk 112 in E112 Enotna evropska številka za klic v sili 112 se uporablja v 24 državah članicah[14]. Vendar se uporablja hkrati z nacionalnimi številkami in je samo na Danskem in Nizozemskem edina številka. Tudi večina držav članic je bila počasna pri spodbujanju svojih operaterjev javnih brezžičnih omrežij, da zagotovijo informacijo o lokaciji (E112). Ker sistem eCall temelji na številkah 112 in E112 morajo države članice spodbujati uporabo številke 112 in sprejeti ukrepe za pospeševanje uvedbe informacije o lokaciji v svoja javna brezžična omrežja. Države članice morajo nadgraditi svoje telefonske centrale za javno varnost, ki bodo primerne za obravnavo klicev E112 in klicev v sili prek sistema eCall s funkcijo določanja lokacije Države članice morajo najkasneje do konca leta 2007 zagotoviti vzpostavitev ustrezne sheme za nadgradnjo infrastrukture telefonskih central za javno varnost, ki bodo primerne za obdelavo informacij o lokaciji in drugih podatkov pri klicih v sili prek sistema eCall iz vozil. Za zagotovitev skladnosti tudi s predpisom o E112 morajo države članice nadgraditi svoje telefonske centrale za javno varnost, da najprej obravnavajo klice E112 z informacijo o lokaciji in nato omogočijo dodatno nadgradnjo, ki omogoča obravnavo klicev v sili prek sistema eCall po standardih, ki jih razvija ETSI. Države članice morajo zagotoviti ustrezne storitve za ukrepanje ob nesrečah s funkcijo določanja lokacije in jezikovno usposobljenost Države članice morajo zagotoviti, da so njihove telefonske centrale za javno varnost zmožne ustrezno obravnavati klice v sili prek sistema eCall iz vozil, da je osebje usposobljeno za to in je omogočena jezikovna usposobljenost. Svojo celotno verigo služb za ukrepanje ob nesrečah (telefonske centrale za javno varnost, odprema, intervencijska vozila in bolnišnične sobe za nujno pomoč) morajo tudi nadgraditi z ustreznimi orodji informacijskih in komunikacijskih tehnologij, ki bodo zagotovila hitro in zanesljivo ukrepanje pri prometnih nesrečah in popolnoma izkoristila podatke, ki jih pošljejo avtomobilski sistemi eCall. Koncept storitve za celotno verigo pomoči razvija projekt RESCUE[15]. |

4. 3.2 Pospeševanje sistema eCall na državnih in mednarodnih forumih

Komisija močno priporoča, da države članice vzpostavijo državne platforme za spodbujanje sistema eCall. Pri tem bi morala sodelovati pristojna ministrstva (promet, telekomunikacije in notranje zadeve), vključno z organi, pristojnimi za službe za ukrepanje ob nesrečah, ter zasebno industrijo in ponudniki storitev. Komisija bo začela promocijsko kampanjo številk 112 in E112 ter sistema eCall in bo organizirala konference za izmenjavo najboljših praks za podporo nacionalnih dejavnosti.

Komisija bo Odboru za civilno zaščito predlagala ustanovitev podskupine za obravnavo sporočil v sili ter vzpostavitev številk 112, E112 in sistema eCall. Države članice morajo podpirati delo te podskupine za rešitev preostalih vprašanj, povezanih z naložbami v interoperabilno vseevropsko storitev E112 in sistema eCall v svojih državah.

Vse interesne skupine za varnost vozil (eSafety) morajo podpirati delo upravljalne skupine eCall Driving Group in uporabiti ta forum za rešitev preostalih vprašanj, povezanih z uvedbo vseevropskega sistema eCall do leta 2009. To vključuje strinjanje glede specifikacij avtomobilskega sistema, poslovnega modela sistema eCall in organizacijo preskusov na terenu.

Forum eSafety je pomembna evropska platforma za nadaljevanje dialoga o pospeševanju razvoja, namestitvi in uporabi inteligentnih sistemov za varnost vozil v Evropi. Komisija bo organizirala redna srečanja na visoki ravni in plenarna srečanja foruma. Ta bodo vsem interesnim skupinam omogočila spremljanje napredka uvedbe sistema eCall in po potrebi sprejetje nadaljnjih ukrepov.

Sistem eCall mora delovati v vseh omrežjih GSM in 3G v Evropi. Standardizacija protokolov transakcije in prenosa podatkov sistema eCall med terminalom avtomobilskega sistema eCall in telefonskimi centralami za javno varnost je zato bistvena. Komisija je zaprosila ETSI, naj pospeši standardizacijo sistema eCall in naj po potrebi sodeluje z Evropskim odborom za standardizacijo. ETSI mora izdelati osnutek standardov za sistem eCall do konca leta 2005.

4. USTVARJANJE VARNEJšE PRIHODNOSTI S POBUDO ESAFETY IN DRUGIMI UKREPI KOMISIJE

Pobuda varnosti vozil (eSafety) je del celovite strategije Komisije za izboljšanje varnosti v cestnem prometu in učinkovitosti prometa v Evropi ter hkrati ohranjanja in izboljšanja konkurenčnosti udeleženih industrij, še posebno avtomobilskega sektorja.

V okviru varnosti v cestnem prometu je pobuda eSafety priznana po celem svetu. Sistem eCall je prednostna naloga v okviru pobude eSafety in se je že popolnoma razvil. V okviru foruma eSafety je bilo ustanovljenih enajst delovnih skupin in rezultati so že vidni, ne le pri sistemu eCall. Komisija je dejavna tudi v regulativnem smislu in pri spodbujanju varnosti v cestnem prometu pri skupnih pobudah.

Zaradi pobude eSafety in podpornih raziskovalnih programov Skupnosti so sistemi aktivne varnosti in modernejši sistemi za pomoč voznikom, kakor so ESP, ACC, opozorilo pri nenamerni menjavi voznega pasu in olajšanje posledic trčenja, pripravljeni za širši vstop na trg. Komisija bo okrepila prizadevanja za pospeševanje prostovoljnega izvajanja teh sistemov.

4.1 eSafety

Komunikacija človek–stroj (Human Machine Interaction – HMI) je prednostna tema pri varnosti vozil (eSafety). Delovna skupina za komunikacijo človek–stroj je bila ustanovljena leta 2003 za analizo stanja pri izvajanju tako imenovane Evropske izjave o načelih [16] za komunikacijo človek–stroj. Ta analiza je bila narejena na podlagi poročil držav članic. Skupina se je osredotočila na težavna področja pri komunikaciji človek–stroj, kakor je uvedba mobilnih naprav in hitro večanje zapletenosti novih avtomobilskih sistemov. Delovna skupina je objavila svoje končno poročilo februarja 2005. Na podlagi tega sporočila Komisija namerava sestaviti priporočilo o komunikaciji človek–stroj z izpopolnjeno Evropsko izjavo o načelih.

Prometne in potovalne informacije v realnem času (Real-Time Traffic and Travel Information – RTTI) so druga prednostna naloga. Delovna skupina za prometne in potovalne informacije v realnem času v okviru foruma eSafety želi opredeliti in odstraniti ovire za vseevropsko izvajanje storitev prometnih in potovalnih informacij v realnem času, kakor so omejena razpoložljivost vsebin s prometnimi informacijami, težave pri opredelitvi vlog javnega in zasebnega sektorja, razpoložljivost prenosne zmogljivosti in težave glede poslovnih modelov. Pri delu upošteva priporočilo Komisije o storitvah prometnih in potovalnih informacij v Evropi[17]. Cilj, ki ga je zastavila delovna skupina za prometne in potovalne informacije v realnem času je, da se vse države v Evropski uniji strinjajo z razširitvijo postavitve informacijske verige, potrebne za storitve prometnih in potovalnih informacij v realnem času, tako da se 80 % prebivalstva EU do leta 2010 zagotovijo standardizirane storitve.

Delovna skupina foruma eSafety za stik z uporabniki raziskuje ukrepe za seznanjanje uporabnikov s koristmi sistemov eSafety, s katerimi bi se povečala ozaveščenost uporabnikov. To je bistveno za povečanje povpraševanja uporabnikov po takih sistemih in izboljšanje poslovnega vidika. Skupina je analizirala najboljše prakse in pridobljena nova spoznanja prejšnjih kampanj ter ukrepov za stik z uporabniki kakor tudi vzorce prepustnosti nekaterih prejšnjih sistemov. Skupina predlaga vzpostavitev „platforme komunikacij“ med vsemi interesnimi skupinami in uvedbo nalepke o varnosti vozil (eSafety). Ta predlog je bil vključen v njeno prvo vmesno poročilo iz maja 2005 in se sedaj o njem razpravlja v drugih skupinah za varnost vozil (eSafety), vključno s skupino za izvedbene načrte.

4.2 Drugi ukrepi Komisije

Komisija je leta 2005 ustanovila skupino na visoki ravni za konkurenčno avtomobilsko industrijo EU. Ta skupina, imenovana CARS 21, zajema Evropsko komisijo, vodilne posameznike avtomobilske industrije, Evropski parlament, sindikate, nevladne organizacije in uporabnike ter bo razvila integrirano strategijo za trajnostni razvoj industrije, opredelila najboljše možne zakonodajne pristope in določila nujne pogoje za inovacije.

Komisija bo v letu 2005 sestavila tudi vmesni pregled akcijskega programa za varnost v cestnem prometu . Ta pregled bo ocenil celoten napredek za dosego cilja, ki je zmanjšati število smrtnih žrtev na evropskih cestah za polovico do 2010.

5. Sklepi

Tehnologije in sistemi, ki lahko rešujejo življenja in zmanjšajo resnost poškodb, povzročenih v prometnih nesrečah, obstajajo že danes. Pobuda o varnosti vozil (eSafety) take sisteme, ki temeljijo na uporabi sodobnih informacijskih in komunikacijskih tehnologij, približuje udeležencem v prometu. Sistem eCall je prvi: ko bo popolnoma nameščen, bo lahko rešil 2500 življenj na leto in bo prinesel znatne socialno-ekonomske koristi. Neposredno izboljšuje kakovost življenja vseh naših 454 milijonov državljanov.

Naš izziv je zagotoviti obsežno namestitev sistema eCall v Evropi. Tehnologija je na voljo in industrija je temu zavezana. Zdaj se morajo obvezati države članice in vlagati v potrebno infrastrukturo svojih služb za ukrepanje ob nesrečah.

Nadgradnja služb za ukrepanje ob nesrečah bo povzročila stroške, vendar pa je ocenjeno razmerje med koristmi in stroški dobro. Po opravljenih naložbah bodo tudi dodatne koristi. Komisija poziva države članice, da nemudoma ukrepajo v skladu s priporočili tega sporočila. Komisija bo natančno spremljala napredek in če pri uvedbi sistema eCall napredek ne bo v skladu s predloženim načrtom, bo preučila nadaljnje ukrepe.

[1] Sporočilo Komisije: i2010 – Evropska informacijska družba za rast in zaposlovanje, COM(2005) 229 konč., 1.6.2005

[2] V smislu sporočila i2010 „avtomobil“ vključuje avtomobile, tovornjake, avtobuse in motorna kolesa.

[3] Evropski akcijski program za varnost v cestnem prometu: Prepolovitev števila žrtev prometnih nesreč v Evropski uniji do leta 2010: soodgovornost, COM 2003(311) konč. 2.6.2003

[4] Informacijske in komunikacijske tehnologije za varna in inteligentna vozila, COM(2003) 542 konč., 15.9.2003

[5] Glej http://www.gstforum.org.en/subprojects/rescue/

[6] Raziskovalna študija o možnem socialno-ekonomskem vplivu uvedbe inteligentnih sistemov za varnost v cestnih vozilih, glej http://europa.eu.int/information_society/activities/esafety/call_4/index_en.htm.

[7] http://europa.eu.int/comm/transport/care/index_en.htm

[8] Ocene študije SEiSS: na podlagi obsega proizvodnje vgrajene avtomobilske enote in nadgradnje telefonskih central za javno varnost, ki že lahko obdelajo informacijo o lokaciji klicev v sili E112.

[9] Odločba Sveta z dne 29. julija 1991 o uvedbi enotne evropske številke za klic v sili (91/396/EGS), objavljena v Uradnem listu št. L 217, 6.8.1991 str. 31

[10] Direktiva 2002/22/ES Evropskega Parlamenta in Sveta z dne 7. marca 2002 o univerzalni storitvi in pravicah uporabnikov v zvezi z elektronskimi komunikacijskimi omrežji in storitvami (Direktiva o univerzalnih storitvah), objavljena v UL L 108, 24.4.2002

[11] Za vse klice na številko 112 operater omrežja pošlje informacijo o lokaciji („push“) ali jo da na voljo na podlagi prošnje („pull“). Ta funkcija, ki se zdaj izvaja v okoli 50 % držav članic, se imenuje izboljšana 112 ali E112. Informacija o lokaciji je v večini primerov lokacija brezžične celice (tako imenovane Cell-ID)

[12] Direktiva 2002/58/ES Evropskega parlamenta in Sveta z dne 12. julija 2002 o obdelavi osebnih podatkov in varstvu zasebnosti na področju elektronskih komunikacij

[13] Memorandum o soglasju za izvedbo interoperabilnega avtomobilskega sistema eCall, glej www.eScope.info

[14] Postopek za ugotavljanje kršitev proti Poljski se je začel marca 2005.

[15] RESCUE je del integriranega projekta GST, glej http://www.gstforum.org/en/7_sub-projects/rescue_rsq/

[16] Priporočilo Komisije z dne 21. decembra 1999 o varnih in učinkovitih avtomobilskih informacijskih in komunikacijskih sistemih: Evropska izjava o načelih glede vmesnika človek–stroj, UL L 19, 25.1.2000

[17] Priporočilo Komisije, UL L 199, 24.7.2001, str. 20